
Historian oppiaineen perusopetuksen päättöarvioinnin tukimateriaali

OPETTAJAN OHJE
SARJAKUVAN TEKEMINEN SUOMALAISEN YHTEISKUNNAN MUUTOKSESTA
Tässä työssä oppilaan tehtävänä on tuottaa sarjakuvamuotoinen arvioitava työ suomalaisen yhteiskunnan muutoksesta toisen maailmansodan jälkeen aina 1990-luvulle. Tehtävässä arvioidaan työskentelytaitoja, kronologian ymmärtämistä sekä ihmisen toiminnan selittämistä. Työ edellyttää oppilaalta kykyä tiedon luovaan soveltamiseen. 
Ennen tehtävän aloittamista on syytä yhdessä käydä läpi aihepiiri, jotta jokaisella oppilaalla on perusymmärrys ajanjaksosta. Tehtävä on tarkoitettu jakson lopussa toteutettavaksi summatiiviseksi arvioinniksi. Sarjakuvan tekemiseen kannattaa varata koulussa useampi oppitunti. 
Tehtävässä voidaan arvioida alueita T4 ja T9. Lisäksi tehtävään voidaan liittää käytettyjen lähteiden analysointi, jolloin voidaan arvioida myös T2. Tätä varten tehtävän loppuun on liitetty apukysymyksiä lähteiden analysointia varten. Arvioitaessa T2-osiota arvosanatasolla 5-7 oppilaan ei tarvitse vastata kaikkiin kysymyksiin, arvosanatasolla 9 oppilaan tulee kyetä vastaamaan kaikkiin tai lähes kaikkiin kysymyksiin useammasta kuin yhdestä lähteestä, jotta oppilas osoittaa kykenevänsä vertailemaan eri lähteitä.
Työtä voi eriyttää niin ylös- kuin alaspäin esimerkiksi vaaditulla lähdeaineiston laajuudella ja lopputyön pituudella. Tehtävässä ei ole tarkoitus arvioida niinkään työn kuvataiteellisia ansioita, vaan ensisijaisesti asiasisältöä. Tehtävä toisaalta myös mahdollistaa oppiainerajat ylittävän yhteistyön esimerkiksi kuvataiteen kanssa.
Antti Rimpisalo


SUOMALAISEN YHTEISKUNNAN KEHITYS
OPPILAAN OHJE
Tehtävänäsi on tehdä sarjakuva, joka käsittelee suomalaisen yhteiskunnan muutosta kylmän sodan aikana. Tämä projekti on kurssin arvioitava työ, josta saat arvosanan seuraavalla sivulla olevan arviointikriteeristön perusteella.

Tehtävän kautta opit 
· ymmärtämään historiallista aikaa ja siihen liittyviä käsitteitä
· ymmärtämään ihmisen toimintaa ja päätöksentekoon vaikuttaneita tekijöitä erilaisissa historiallisissa tilanteissa
· selittämään ihmisen toiminnan tarkoitusperiä.

Keksi sarjakuvallesi päähenkilö, joka kokee suomalaisen yhteiskunnan muutoksen toisen maailmansodan jälkeen aina 1990-luvulle asti.

Päähenkilösi kautta sinun tulee käsitellä ainakin seuraavia aiheita:
· syitä ihmisten siirtolaisuuteen Suomesta ulkomaille sekä maaseudulta kaupunkeihin
· muutoksia ihmisten elintavoissa
· muutoksia yhteiskunnan hyvinvointipalveluissa
· keskeiset käsitteet (HYVINVOINTIVALTIO, KAUPUNGISTUMINEN, LÄHIÖ, NUORISOKULTTUURI, TALOUSKASVU, LAMA, RAKENNEMUUTOS, SIIRTOLAISUUS, TYÖTTÖMYYS).

Voit työssäsi käsitellä yllä mainittuja asioita niin kuvallisesti, puhekuplin kuin selittävin kuvatekstein. Samassa kuvaruudussa voit käsitellä joko yhtä tai kahta käsitettä/ilmiötä, jos ne sopivat historiallisesti yhteen. Kaikkia asioita ei ole välttämätöntä käsitellä monta ruutua, vaan esimerkiksi johonkin käsitteeseen voi riittää yksi tai kaksi ruutua. 


· Tuntityöskentely on osa työn arviointia.

· Sarjakuvan pituus on vähintään _______________________.

· Aikaa tehtävän tekemiseen on ___________ oppituntia ja työ pitää palauttaa _________________.












ARVIOINNIN PERUSTEET

	ARVOSANA

	· Tunnistat joitain jakson keskeisistä käsitteistä ja pystyt ohjatusti suhteuttamaan ne ajallisesti toisiinsa.
· Osoitat ohjatusti, miten päähenkilösi tausta ja/tai yhteiskunnalliset muutokset vaikuttivat johonkin hänen tekemäänsä valintaan tarkasteltavana ajanjaksona.
· Lähdeluettelosi on heikko: siinä on useita merkittävä virheitä.

	· Osoitat muistavasi tehtävänannon keskeisiä käsitteitä.
· Annat joitain esimerkkejä tehtävänannossa mainituista ajanjakson ominaispiirteistä.
· Osoitat muutamin esimerkein, miten päähenkilösi tausta ja/tai yhteiskunnalliset muutokset vaikuttivat joihinkin hänen tekemiinsä valintoihin tarkasteltavana ajanjaksona.
· Lähdeluettelo on tyydyttävä: siinä on monia vähäisiä virheitä.

	· Tehtävänannon mukaisten historiallisten tapahtumien, ilmiöiden ja ajanjaksojen aikajärjestyksen ja ajallisen yhteyden jäsentämisessä on jotain puutteellisuuksia tai virheellisyyksiä.
· Käytät hyvin tehtävänannossa annettuja keskeisiä käsitteitä. 
· Kuvaat hyvin monia ajanjakson ominaispiirteitä. 
· Osoitat hyvin usein esimerkein, miten ja miksi päähenkilösi tausta ja yhteiskunnalliset muutokset vaikuttivat useisiin hänen tekemiinsä valintoihin tarkasteltavana ajanjaksona.
· Lähdeluettelosi on hyvä: siinä on vain muutamia vähäisiä virheitä.

	· Jäsennät ja erittelet erinomaisesti tehtävänannon mukaisten historiallisten tapahtumien ja ilmiöiden aikajärjestyksen ja ajallisen yhteyden.
· Käytät monipuolisesti ja laajasti tehtävänannossa mainittuja käsitteitä.
· Osoitat erinomaisesti monipuolisin esimerkein, miten ja miksi päähenkilösi tausta ja yhteiskunnalliset muutokset vaikuttivat lähes kaikkiin hänen tekemiinsä valintoihin tarkasteltavana ajanjaksona. 
· Lähdeluettelo on erinomainen: siinä ei ole lainkaan tai vain vähäisiä virheitä.




LÄHDELUETTELON LAATIMINEN 
Työssä osoitetaan aina tarkkaan tietojen alkuperä. Lukijan tulee saada tietää, mistä tekijä on löytänyt tietonsa. Lähteet paljastetaan työn lopussa lähdeluettelossa. 
Lähdeluettelosta esimerkkejä: 
Kinnunen, Aarne 1994: Huumorin ja koomisen keskeneräinen kysymys. Helsinki: WSOY. 
Korhonen, Kuisma 2001: Kirjallisuudentutkimuksen alue. Teoksessa Kirjallisuudentutkimuksen peruskäsitteitä. Toim. Outi Alanko ja Tiina Käkelä-Puumala. Helsinki: SKS. 11–39. 
Orwell, George 1945: Eläinten vallankumous. (Animal Farm). Suom. Panu Pekkanen. Helsinki: WSOY. 
Lähdeluettelossa mainitaan kaikki ne teokset, joihin tekstissä on viitattu. Teokset luetteloidaan tekijän sukunimen mukaiseen aakkosjärjestykseen. Teoksesta ilmoitetaan seuraavat tiedot: 
1. Tekijä(t) 
2. Julkaisuvuosi 
3. Teoksen nimi kursivoituna 
4. Julkaisupaikka ja kustantaja 
Kun lähdeteoksena on artikkelikokoelma (kuten Korhonen-esimerkissä), artikkelin nimeä ei kursivoida. Kokoelman toimittajan (toim.) nimi tulee näkyviin, ja kustantajan nimen perään merkitään viitatun artikkelin sivunumerot. 
Kun lähdeteoksena on suomennettu teos (kuten Orwell-esimerkissä), teoksen alkuperäinen nimi kirjoitetaan kursivoituna sulkeisiin suomenkielisen nimen jälkeen. Myös suomentajan (suom.) nimi mainitaan ennen julkaisupaikkaa ja kustantajan nimeä. 
Painamattomat lähteet (internet) 
Verkkolähteet lähdeluettelossa 
Mikäli lähdetietoja on otettu internetistä, on osoite merkittävä virheettömästi. 
a. Internetlähde, jonka henkilökirjoittaja on mainittu: 
Sihvo, Johannes 1997: Kivi, Aleksis. [Verkkodokumentti.] 
http://www.kansallisbiografia.fi/kb/artikkeli/2826/. Luettu 27.4.2014.  
1. kirjoittajan nimi 2. ilmestymisvuosi 3. tekstin otsikko 4. [verkkodokumentti] 5. osoite  6. lukemispäivä 
b. Internetlähde, jonka kirjoittajaa ei ole mainittu: 
Riimikissa kikattaa. 2014. [Verkkodokumentti.] Kustannusosakeyhtiö Tammi. 
http://www.tammi.fi/kirjat/-/product/no/9789513171728. Luettu 27.4.2014.  
1. tekstin otsikko 2. ilmestymisvuosi 3. [verkkodokumentti] 4. julkaisija 5. osoite  6. lukemispäivä 







LÄHTEEN ARVIOINTI
Lähdetiedot: ____________________________________________________________________________

ALKUPERÄ: Mistä lähde tuli? Kuka sen on tehnyt? Milloin lähde on tehty? Kuka lähteen on julkaissut? Miten nämä vaikuttavat lähteet luotettavuuteen?
 
Onko lähde
__ alkuperäislähde (esim. kirje/valokuva/silminnäkijän kertomus/haastattelu/jne)
__ toisen käden lähde (jonkun tekemä tutkimus/tv-dokumentti/oppikirja/jne)?

TARKOITUS: Miksi lähde on luotu?
Mitä lähteen tekijä yrittää vakuuttaa lukijalleen/katsojalleen?
Kenelle lähteen tekijä on luonut lähteen?
Haluaako lähde esimerkiksi
· mainostaa
· viihdyttää
· myydä
· opettaa
· vakuuttaa 
· tiedottaa
· valehdella?

HYÖDYLLISYYS: Miten lähde on hyödyllinen?
Miten tämä lähde hyödyttää sinua tutkimuksessasi?
Mitä sellaista tietoa saat tästä lähteestä, mitä et ole löytänyt muualta?
Mitä sellaista tietoa saat tästä lähteestä, mikä vahvistaa jonkin toisen lähteen kertoman tiedon?

RAJOITUKSET: Mitä asiat voivat heikentää lähteen luotettavuutta ja/tai käytettävyyttä?
Onko lähde vanhentunut?
Mitä tietoa lähteen tekijällä ei mahdollisesti voinut olla saatavilla?
Jättääkö lähde jotain olennaista kertomatta?
Onko lähteessä esimerkiksi poliittisia, uskonnollisia, ideologisia tai henkilökohtaisia puolueellisuuksia?

